text: Vil skabe interesse for valg
  29 oktober 2012 kl. 16.59
  To konkurrenter er gået sammen om at skabe interesse om et valg i november. Nej, ikke det amerikanske præsidentvalg, men derimod menighedsrådsvalget.
  Det er TV SYD og Danmarks Radios regional-afdeling i Vejle, P4 Trekanten, som sætter fokus på menighedsrådsvalget i de næste to uger. Bl.a. med to store debatter. 
  Redaktionschef Louise Petterson, P4 Trekanten, og programchef Claus Christensen, TV SYD, håber, at flere vil interessere sig for valget. Selv om over 80 pct. af danskerne er medlem af Folkekirken, er interessen for arbejdet i menighedsrådene og for valget dalende.
  TV SYD og P4 Trekanten er nok konkurrenter i det daglige. Men der har før været samarbejdet på tværs af medierne, bl.a. til kommunalvalgene.
  
  Kampvalg
  I langt de fleste sogne er der kun opstillet en liste. Det vil sige, at valget ikke gennemføres. 
  Enkelte steder er sogne gået sammen om at skaffe kandidater. Andre steder har der været holdt kurser i at "sælge" arbejdet i menighedsrådet bedre. 
  Og så er der altså en snes sogne, hvor der skal være kampvalg.
  
  Her skal der være kampvalg:
  Haderslev Stift: Afstemning til 9 af 153 menighedsråd - 2008: Afstemning til 13 af 163 råd.
  Gauerslund Sogn, 3 lister.
  Sønder Bjert Sogn, 2 lister
  Hedensted Sogn, 2 lister
  Haderslev Vor Frue Domsogn, 3 lister
  Hoptrup Sogn, 2 lister
  Oksbøl Sogn, 2 lister
  Aabenraa Sogn, 3 lister
  Gråsten Sogn, 2 lister
  Tinglev Sogn, 2 lister
  Ribe Stift: Afstemning til 10 af 185 menighedsråd - 2008:Afstemning til 20 af 190 råd
  Brejning Sogn, 3 lister
  Ølgod Sogn, 2 lister
  Varde Sogn, 4 lister
  Ribe Domsogn, 3 lister
  Sankt Katharine Sogn, 4 lister
  Nordby Sogn, 2 lister
  Andst Sogn, 2 lister
  Grindsted Sogn, 3 lister
  Grene Sogn, 3 lister
  Sædden Sogn, 2 lister
  Fra Viborg Stift skal nævnes, at der skal være kampvalg i Gludsted Sogn - med 2 lister.
  